
<ייעוץ משפטי: >
אייל לב-ארי
<מ"מ מנהל/ת הוועדה:>
ענת כהן
<רישום פרלמנטרי:>
יפעת קדם
<תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית) (תיקון), התשע"ד-2013>
<היו"ר אילן גילאון:>
שלום לכולם. שנה טובה, חתימה טובה. הדיון הראשון הוא על הרכבת הקלה. 
<אייל לב-ארי:>
יש כמה תיקונים טכניים, למעט התיקון בסוף התקנות. 

<הרצל רביניאן:>
מדובר בתיקון לתקנות שוויון זכויות לאנשים עם מוגבלות (הסדרת נגישות לשירותי תחבורה ציבורית). זה תיקון שאמור להסדיר את חובות הנגישות של הרכבת המקומית, הרכבת קלה. אני אתחיל עם התקנות. בסעיף 1 לתיקון הוספנו הגדרות של רכבת מקומית. הוספנו את סעיף 26ב, שקובע מה הן חובות הנגישות של רכבת מקומית. יש לו מספר תתי סעיפים שקובעים את כל חובות הנגישות מבחינת משטחי הרצפה, הקרון, השילוט , הכריזה. הוספנו את סעיף 26ג, שמתעסק בהנגשת תחנת רכבת מקומית. 
<היו"ר אילן גילאון:>
אתה מדבר רק על מה שביקשנו בהם שינויים בפעם הקודמת, נכון?

<אייל לב-ארי:>
ב-26ב (1) נכון יותר לכתוב את המילים "ובקרון האחרון" במקום המילים "מאחורי הקרון". 
<הרצל רביניאן:>
אין לנו התנגדות. סעיף 26ג עוסק בחובות ההנגשה של תחנת רכבת מקומית. הוספנו את 26ד. 

<דורון לוי:>
אני רוצה לחזור ל26ב. ב-26(3) מדובר על אמצעים שמיעתיים וויזואליים בתוך שילוט דיגיטלי שמודיע מתי הרכבת מגיעה. השירות נראה לי מאוד מצומצם לעומת האדם השומע שמקבל הרבה אינפורמציה. לאנשים שהם כבדי שמיעה או חירשים אין את הנגישות הזאת. צריך להוסיף עוד מידע בכתוביות, כמו הכתובית "הרכבת מתעכבת", "הרכבת מאחרת".   

<אלכס קרוסקין:>
איזה מידע?
<היו"ר אילן גילאון:>
הוא אמר כרגע.

<דורון לוי:>
דברים כגון "הרכבת מתעכבת", "בבקשה להגיע לרציף", "בבקשה להגיע לתחנה", דברים מהסוג הזה. 

<יעקב מרגי:>
כל מה שהכרוז אומר.

<היו"ר אילן גילאון:>
אתה מדבר על הקרון או על התחנה?
<דורון לוי:>
איפה כתוב שזה מה שיהיה? אין פה את הפירוט. כתוב פה שתהיה הודעה מתי הרכבת מגיעה לתחנה שלה. האם זה מתייחס לכל ההודעות האחרות?
<היו"ר אילן גילאון:>
זאת דרך למסור הרבה מאוד דברים. אפשר גם להגיד "שנה טובה". ברור מה השימוש. ברגע שהטכנולוגיה קיימת אין שום סכנה שלא יהיה שימוש אינפורמטיבי.
<דורון לוי:>

כל מה שנאמר בכרוז - מלבד העניין של "הרכבת מגיעה" - צריך שיהיה מתומלל. 
<היו"ר אילן גילאון:>
הרצל, אני מבין שזה מתוקף הטכנולוגיה הזאת.
<הרצל רביניאן:>
נכון. השילוט הזה אמור לתת מידע תחבורתי. בדיוק שאלתי את אבי אם יש איזו שהיא מניעה שהשילוט ייתן מידע שהרכבת מתעכבת במספר דקות. אבי אמר לי שלא, שזה אפשרי. זה העניין של הרכבת הקלה.
<אלכס קרוסקין:>

יש שני סוגים של הודעות לציבור. יש דברים שהם מתוכננים מראש והולכים דרך חדר הבקרה, שאז זה בסדר לסנכרן הודעה קולית עם הודעה ויזואלית. יש הודעות שהנהג מודיע במקרי חירום או במצבים מסוימים. אין לנו אפשרות שזה יופיע בצורה כתובה. לנהג יש רמקול שהוא מודיע. אין לנו מערכת שתתרגם את זה לטקסט כתוב. 
<היו"ר אילן גילאון:>
אין לכם, או שזה לא קיים?
<אלכס קרוסקין:>
אני חושב שיש מערכות כאלו. אני לא חושב שהן ב-real time.  זה כאילו שאתה מדבר ורושם.

<גבריאל - גבי נבון:>
יש טכנולוגיה שנקראת "text to speech" או "speech to text". משתמשים בזה בכנסים. הטכנולוגיה הזאת קצת צולעת. היא קיימת באחוז דיוק של 85%. היא עובדת באולמות. לא ניסו להכניס את זה לאוטובוס או לרכבת. 

<היו"ר אילן גילאון:>
אם הקונדוקטור רוצה משהו להודיע, אז לאנשים שלא שומעים  - - 
<גבריאל - גבי נבון:>
זה משהו חריג.

<אלכס קרוסקין:>
זה כמו הטכנולוגיה שיש היום בטלפון שאומרת "צלצל לאבא", אבל הוא מתקשר לאימא. הטכנולוגיות עוד לא ב-100% אמינות.
<היו"ר אילן גילאון:>
מה קורה בברלין?
<דורון לוי:>
בברלין יש. גם בלונדון יש מערכת כזו. פה אין.
<אלכס קרוסקין:>
ב-real time?
<היו"ר אילן גילאון:>
האם הכוונה שכשהקונדוקטור מדבר אתה רואה את זה כתוב?
<אלכס קרוסקין:>
אני לא מכיר את זה.
<היו"ר אילן גילאון:>
זה לא אומר שזה לא צריך להיות ברכבת.

<דורון לוי:>
אני לא יודע אם זה ב-real time או לא ב-real time. צריך שיהיה רצף של משפטים במקרה שהרכבת מתעכבת. צריך פשוט איזה שהוא פתרון לסיטואציות שחוזרות על עצמן.
<היו"ר אילן גילאון:>
לא יכולה להיות סדרה של משפטים מוכנה מראש?
<אלכס קרוסקין:>
על המוכנים מראש יש.

<היו"ר אילן גילאון:>
האם כשהקונדוקטור רוצה להודיע שיש מצב של סכנה או דברים מהסוג הזה, אלה משפטים שמוכנים מראש?
<אלכס קרוסקין:>
חלק מהם. יש לנו סילבוס שלם של הודעות כתובות מראש שמופעלות באמצעות חדר הבקרה.
<היו"ר אילן גילאון:>
אחד מאלה בטוח יכול לעבור בכיתוב.
<אלכס קרוסקין:>
זה עובר בכיתוב. אני מדבר על משהו שבמקרה חירום - -
<היו"ר אילן גילאון:>
אתה יכול לתת לי דוגמה כזאת?

<קריאה:>
כמו העניין של סגירת הדלתות או פינוי הדלתות כדי שהרכבת תסגור את הדלת. זה משהו שהנהג מכריז.
<אלכס קרוסקין:>
זה לא יהיה כתוב. אין לנו את הטכנולוגיה הזאת.
<גבריאל - גבי נבון:>
רכבת מתעכבת או רכבת חסומה - -

<היו"ר אילן גילאון:>
את זה אני מבין. האם את המשהו הספונטני שצריך להגיד לנהג, אפשר לכתוב בשלושה, ארבעה משפטים קבועים כך שכשהוא לוחץ  על כפתור זה מופיע, כמו למשל שהדלתות נסגרות? 
<אלכס קרוסקין:>
אין לנו מערכת. יכול להיות שיש כאלו. לנו אין מערכת שהנהג מפעיל את ההודעות מתא הנהג. זה הולך דרך חדר הבקרה. מחדר הבקרה יוצאת הודעה קולית וכתובה. יש לנו סט כזה של הודעות למרבית המצבים. מה שהתבקש פה זה שכל הודעה תהיה כתובה. את זה אין לנו כרגע.

<היו"ר אילן גילאון:>

זה כמו שבמטוס יש אזהרה על ידי הדיילת כשנכנסים לכיס אוויר על כך שצריך להדק את החגורות או שיש סכנה קרובה. זה קיים ב"פול" שלכם הקבוע? כל הודעה שהיא הודעת חירום יכולה להיראות בכתב?  
<אלכס קרוסקין:>
רק אם זה בקובץ הזה של הודעות שמוכנות מראש בחדר הבקרה. אני חושב שיש לנו משהו כמו 25,30 הודעות שמדברות על רכבת מתעכבת, על שיבושים, על כך שרכבת מסוימת לא ממשיכה לנסוע, על שירות מקוצר. את הדברים האלה מודיעים באופן שוטף. בנוסף לזה, יש הנחיות שמעביר הנהג. את הדברים האלה אנחנו לא מסוגלים להעלות כרגע מבחינה ויזואלית.
<היו"ר אילן גילאון:>
אלו לא הנחיות קבועות?
<אלכס קרוסקין:>
לא. אם הנהג מבקש מהנוסעים להתרחק מהדלת, זה לא יופיע בכתוב.
<היו"ר אילן גילאון:>
אני לא טכנולוג גדול. נראה לי לא כל כך מסובך לכלול את זה בתוך הסיסמאות הקבועות.  זה כמו שפת סימנים מסוימת שהנהג יכול להשתמש בה.
<אלכס קרוסקין:>
בזה אין בעיה. 
<היו"ר אילן גילאון:>
אתה אומר שזה עובר דרך חדר בקרה.
<אלכס קרוסקין:>
מפעילים את זה דרך הבקרה.
<היו"ר אילן גילאון:>
האם מה שהנהג בא לומר לנוסעים עובר דרך חדר הבקרה? 
<אלכס קרוסקין:>
לא. לנהג יש מיקרופון שהוא יכול להודיע. נהג, למשל, נוסע ואומר שהוא מתעכב  10 שניות והוא תיכף ממשיך בנסיעה. לפעמים הוא אומר את זה לנוסעים, לפעמים הוא מבקש מהנוסעים לפנות את אזור הדלתות או להיכנס לרכבת.
<היו"ר אילן גילאון:>
למה אי אפשר לתת הוראות קבועות לזה?
<אלכס קרוסקין:>
הכל עובר דרך חדר הבקרה. אפקט הזמן לא יהיה רלוונטי. יש לנו קובץ שלם של דברים שכן מופיעים. 
<היו"ר אילן גילאון:>
אתה ערוך למצב שקיימת סכנה מוחשית. אתה מדבר פה על מידע שהוא לא קריטי. 

<יעקב מרגי:>
אני יכול לומר לך, לעניות דעתי, שאותן הודעות או פעולות אופייניות, סטנדרטיות של נהג יכולות להיות מתורגמות בפעולת מחשב לכתב.  אנחנו הולכים לתקן תקנות. אנחנו לא יודעים אם זה קיים. יכול להיות שזה קיים. יכול להיות שזאת טכנולוגיה שקיימת ונוסתה במקומות אחרים. אי אפשר, בגלל שלא קיים אצלכם, למנוע את השירות הזה. אם זה שירות הכרחי, חיוני וגובל בחירום לאזרח המצוי, אין שום סיבה שהמוגבל לא יקבל את זה.
<היו"ר אילן גילאון:>
נראה לי שעם כל הרצון הטוב אפשר יהיה לחיות עם זה. אני לא אעכב את התקנה בגלל הנושא הזה. אם תהיה טכנולוגיה חדשה, ננסה ליישם אותה. זה ברור לגמרי.
<ערן טמיר:>
ב-26ד כתובות המילים "בהעדר הוראות טכניות מתאימות". לא כתוב איפה. הכוונה הייתה להעדר הוראות טכניות מתאימות בתקן. 

<היו"ר אילן גילאון:>
ברור שבתקן.

<הרצל רביניאן:>
בתיקון התוספת התשיעית, אחרי פרט משנה ב הוספנו את פרט משנה ג, בנוגע לסימון שפת הרציף בתחנת רכבת מקומית. רכבת ישראל העירה את תשומת ליבנו שייתכן שזו הוראה כללית שיכולה לחול עליה. לדעתנו היא לא יכולה לחול, כי הפרשנות מבהירה שהיא חלה רק על רכבת מקומית. אני מציע שנוסיף בתחילת הסעיף הזה הבהרה מפורשת לתחנת רכבת מקומית תת קרקעית, ואז יימשך הסעיף.  

<שמעון מויאל:>
הדיון הוא על התקנת נגישות לרכבת קלה. מעבר להוראה הזאת שעכשיו מציעים לתקן, יש גם הוראה שנוגעת לעניין של ניגודיות. ההוראות האלו נכנסו בלי אבחנה בין הרכבת הכבדה לרכבת הקלה. אני מפנה לעמוד 6, הוספת סעיף 28א: "מדידת החזרות אור". לא התייעצו איתנו על הנושא הזה לפני שהוא עבר. המשמעות שלו, בהנחה שהוא יעבור ככה בלי אבחנה בין הרכבת הכבדה לקלה, זה שאותם מכשירים שימדדו את הניגוד החזותי, לאחר מכן יבקרו את הרכבת על פי תשתית קיימת. אנחנו מדברים על מבנה הרציף לאורך עשרות קילומטרים שיש בו כבר אלמנטים של סימון קצה רציף. המונח "ניגודיות" יעבור שינוי ממשהו שהוא בשיקול דעת של מורשה נגישות, למשהו שמכונה תקבע. הנושא הזה לא עבר התייעצות איתנו. לא ייחדו אותו לרכבת הקלה שהתשתית שלה חדשה. מישהו יבחן מחר את הרכבת הכבדה לאור אותם מכשירים חדישים. אלו שתי ההערות שחלות גם על הרכבת הכבדה.
<היו"ר אילן גילאון:>
האם צריך שיהיה הבדל בין הדברים?
<שמעון מויאל:>
אני לא איש מקצוע להגיד אם צריך להיות הבדל, אבל בפועל יש ניגודיות. כל מי שהיה ברציף של רכבת כבדה רואה את הניגודיות. עד כה זה היה שיקול דעת מקצועי שמסור למורשי נגישות מבנים   שאישרו ואמרו שזה בסדר. מה יעשה מחר מכשיר אלקטרוני בלי בדיקה ובלי מחקר מראש?
<הרצל רביניאן:>
אני מציע שנייחד את זה לרכבת הקלה. אנחנו ממילא עושים עבודה לתיקון התקנות בכלל. שם נכניס את זה. 

<אייל לב-ארי:>
אני רוצה לציין נקודה לגבי החזרות האור. החזרות אור מתייחסת לניגוד החזותי. הניגוד החזותי מפנה לחלק 6 בתקן 1918, שזה תקן ישראלי. מדובר על ניגוד חזותי, לא על ניגודיות וכדומה. 

<שמעון מויאל:>
זה אותו דבר.

<אייל לב-ארי:>
זה לא אמור ליצור לכם בעיה, כי אתם פונים לתקן ורואים מה הוא ניגוד חזותי והכללים לניגוד חזותי. 
<שמעון מויאל:>
התקן שהפנית אליו הוא לא תקן רשמי, לפחות לא עד כה. 

<אייל לב-ארי:>
הוא תקן ישראלי.

<שמעון מויאל:>
הוא תקן ישראלי, לא תקן רשמי. יש אבחנה בין הדברים. הוא תקן ישראלי רגיל. אני לא חייב לייצר משהו על פיו. תקן רשמי, כמו שאנחנו עושים במלאכת התקנת התקנות, מחייב בדין. אם תיקח מכשיר שעד כה לא היינו חייבים לעבוד על פיו ותכניס אותו לרכבת הכבדה, יכול להיות שכל הניגודיות שלי לא חוקית. הפכת את כל התשתית שלנו ללא חוקית.
<היו"ר אילן גילאון:>
אני מוכן להפריד את זה. 
<שמואל חיימוביץ':>
כתוב במפורש, למיטב זכרוני, בחלק 6 בתקנות שהמדידות הן בזמן תכנון וביצוע ראשון, לא אחר כך כשבאים אחרי שנה ועושים את המדידות. יש בעיה של שינויים בכל מיני דברים. לקחנו את זה בחשבון. השאלה אם הם מודעים לזה.

<היו"ר אילן גילאון:>
הביטוי של זה בתוך הכתוב לא נותן את התשובה שאתה אומר.
<שמואל חיימוביץ':>
אולי הוא לא בדק את הרקע.

<היו"ר אילן גילאון:>
יכול להיות. אני מוציא את העניין הזה מחוץ לקונטקסט של הדיון הזה, כי אני רוצה לסיים את העניין של הרכבת הקלה בגלל צוק העיתים ואילוצי הזמן.
<אייל לב-ארי:>
מדידת החזרות אור לצורך קביעת ניגוד חזותי ברכבת מקומית. לגבי תקנה 8, תחילה והוראות מעבר. בדיון בוועדת המשנה נקבע שהתחילה לגבי קרון קיים היא 3 שנים מיום פרסומן, ככל שההתאמות אינן קיימות. אנחנו סבורים שצריך לקצר את פרק הזמן הזה לשנה, כיוון שהתקנות בנוסחן, לפחות מאז הכנסת הקודמת, היו ידועות לחברה. 

<היו"ר אילן גילאון:>
השינוי לא יהיה כזה דרמטי. שנה, חברים.
<אלכס קרוסקין:>
אני חייב להגיד שאנחנו נהיה בדיפולט.
<היו"ר אילן גילאון:>
אתם תודו לנו. אתה תגמור את זה מוקדם.

<אלכס קרוסקין:>
זה לא ראלי שנה. חבל שאין פה עוד נציגים של יחידת המהנדס. אנחנו עושים שינויים. השינויים האלה לוקחים המון זמן. אם תכתבו שנה, אנחנו נהיה בדיפולט בשנה הבאה.
<היו"ר אילן גילאון:>
שנה וחצי. בית משפט נותן יותר גרוע. ראית מה קורה.
<אלכס קרוסקין:>
תעשו שנתיים.
<היו"ר אילן גילאון:>
שנה וחצי יוצא בערך מה שאתה אומר. זה אומר שעכשיו אתם מתחילים לעבוד. שנה וחצי מיום הפרסום. אני מביא את זה להצבעה. מי בעד אישור התקנות?
הצבעה

בעד – 2
נגד –אין 

נמנעים –אין 

התקנות אושרו
תודה רבה על הדיון הזה. 
<הישיבה ננעלה בשעה 13:20.>
